Broj: 711-I-1063-P-130/21-03-8

Zagreb, 11. lipnja 2021.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Božidara Treščeca, tajnika Lovačke udruge „Srnjak“ Velika Mučna,** za davanjem mišljenja Povjerenstva**,** na 130. sjednici, održanoj dana 11. lipnja 2021.g., daje sljedeće:

**OČITOVANJE**

1. **Na temelju članka 14. stavka 5. ZSSI-a, dužnosnik koji obnaša dužnost općinskog načelnika, može istovremeno obavljati funkciju predsjednika Lovačke udruge „Srnjak“ Velika Mučna koja djeluje na području iste općine, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Općinski načelnik koji je ujedno predsjednik udruge kojoj općina dodjeljuje sredstva mora voditi računa da svojim postupanjem ne počini povredu neke od odredbi ZSSI-a. Povjerenstvo stoga upućuje dužnosnika da se u obnašanju dužnosti općinskog načelnika, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od sudjelovanja u donošenju odluka ili poduzimanja drugih radnji koje se odnose na udrugu čiji je predsjednik, posebice od donošenja odluke o dodjeli sredstava navedenoj udruzi, kao i od zastupanja Općine prilikom sklapanja ugovora o dodjeli sredstava s istom udrugom.**

Obrazloženje

Zahtjev za davanjem mišljenja Povjerenstva podnio je Božidar Treščec, tajnik Lovačke udruge „Srnjak“ Velika Mučna. U knjigama ulazne pošte zahtjev je zaprimljen pod poslovnim brojem 711-U-2025-M-130/21-01-1, dana 2. lipnja 2021.g. te je povodom istog otvoren predmet broj M-130/21.

U zahtjevu za davanjem mišljenja se navodi da bi Lovačka udruga „Srnjak“ Velika Mučna za predsjednika željela izabrati općinskog načelnika općine u kojoj udruga djeluje te se od Povjerenstva traži mišljenje je li navedeno u skladu s odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a te nije ovlašten tražiti mišljenje Povjerenstva u smislu članka 6. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj i za primjenu odredbi ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Sukladno stavku 3. navedenog članka ZSSI-a dužnosnici ne smiju koristiti javnu dužnost za osobni probitak ili probitak osobe koja je s njima povezana. Sukladno stavku 4. građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. točkom c) ZSSI-a propisano da je dužnosnicima zabranjeno zlouporabiti posebna prava koja proizlaze ili su potrebna za obavljanje dužnosti

Člankom 14. stavkom 5. ZSSI-a propisano je da dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u podatke iz Registra udruga Republike Hrvatske, Povjerenstvo je utvrdilo da je pod registarskim brojem 19000854 upisana Lovačka udruga „Srnjak“ Velika Mučna. Kao osoba ovlaštena za zastupanje udruge upisan je Tomislav Grabar, u svojstvu predsjednika udruge, s madatom od 23. travnja 2017.g. do 23. travnja 2021.g.

Povjerenstvo obrazlaže da sukladno članku 14. stavku 5. ZSSI-a, dužnosnik koji obnaša dužnost općinskog načelnika može istovremeno uz obnašanje navedene dužnosti obavljati funkciju predsjednika udruge Lovačka udruga „Srnjak“ Velika Mučna, pod uvjetom da nije član upravnih i nadzornih tijela u još druge dvije neprofitne udruge i/ili zaklade. Pritom navedeni dužnosnik nema pravo na naknadu ili primanje dara vezano za obavljanje funkcije predsjednika navedene udruge, osim prava na naknadu putnih i drugih opravdanih troškova.

Povjerenstvo dodatno ukazuje da u slučaju dodjele sredstava iz proračuna općine u kojoj dužnosnik obnaša dužnost općinskog načelnika udruzi čiji je dužnosnik predsjednik, dužnosnik mora voditi računa da svojim postupanjem ne počini povredu neke od odredbi ZSSI-a.

Povjerenstvo stoga upućuje dužnosnika da se u slučaju imenovanja za predsjednika udruge koja se financira iz općinskog proračuna, s ciljem očuvanja vlastite vjerodostojnosti i povjerenja građana u nepristrano obnašanje dužnosti, izuzme od sudjelovanja u donošenju odluka ili poduzimanja drugih radnji koje se na bilo koji način odnose na udrugu čiji je predsjednik, posebice od donošenja odluke o dodjeli sredstva navedenoj udruzi, kao i od zastupanja Općine prilikom sklapanja ugovora o dodjeli sredstava s istom udrugom.

Povjerenstvo također ukazuje da bi u slučaju dodjele sredstava navedenoj udruzi dužnosnik trebao, s ciljem osiguranja transparentnog postupanja, o svojoj povezanosti s udrugom obavijestiti Općinsko vijeće te javnost putem internetske stranice Općine.

S obzirom da je zahtjev podnijela Lovačka udruga „Srnjak“ Velika Mučna, a ne sam dužnosnik, Povjerenstvo ukazuje dužnosniku da, u slučaju dvojbe vezane za postupanje u odnosu na navedenu udrugu u konkretnoj situaciji, osobno zatraži mišljenje Povjerenstva.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana